Document ID: 31995D0030

Komisjoni otsus,
10. veebruar 1995,
milles sätestatakse Marokost pärit kala- ja akvakultuuritoodete impordi eritingimused
(EMPs kohaldatav tekst)
(95/30/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] eriti selle artikli 11 lõiget 1,
ning arvestades, et:
komisjoni eksperdid on teinud Marokosse kontrollkülastuse, et kontrollida ühendusse saadetavate kalatoodete tootmis-, ladustamis- ja lähetustingimusi;
kalatoodete tervishoiukontrolli ja -järelevalvet käsitlevate Maroko õigusaktide sätteid võib käsitada samaväärsetena direktiivi 91/493/EMÜ sätetega;
Maroko põllumajandusministeeriumi loomakasvatusdirektoraat on võimeline tõhusalt kontrollima kehtivate õigusaktide kohaldamist;
direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isiku kvalifikatsiooni käsitlevaid miinimumnõudeid;
direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte loanumber;
direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete loetelu; kõnealune loetelu tuleb koostada loomakasvatusdirektoraadi poolt komisjonile esitatud teabe põhjal; seepärast peab loomakasvatusdirektoraat tagama direktiivi 91/493/EMÜ artikli 11 lõike 4 vastavate sätete järgimise;
põllumajandusministeeriumi loomakasvatusdirektoraat on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete heakskiitmist käsitlevate nõuetega samaväärsete nõuete täitmise kohta;
käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Põllumajandusministeeriumi loomakasvatusdirektoraat on Maroko pädev asutus, mis kontrollib ja tõendab kala- ja akvakultuuritoodete vastavust direktiivi 91/493/EMÜ nõuetele.
Artikkel 2
Marokost pärit kala- ja akvakultuuritooted peavad vastama järgmistele tingimustele:
1) igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele;
2) tooted peavad olema pärit käesoleva otsuse B lisas loetletud heakskiidetud ettevõtetest;
3) välja arvatud pakendamata külmutatud kalatoodete puhul, mis on nähtud ette konservide tootmiseks, peab kõikidele pakkidele olema märgitud kustumatult sõna "Maroko" ja päritoluettevõtte loanumber.
Artikkel 3
1. Artikli 2 lõikes 1 nimetatud sertifikaadid tuleb koostada vähemalt ühes selle liikmesriigi ametlikus keeles, kus toimub kontrollimine.
2. Sertifikaatidel peab olema põllumajandusministeeriumi loomakasvatusdirektoraadi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Käesolevat otsust kohaldatakse alates 1. märtsist 1995.
Artikkel 5
Käesolev otsus on adresseeritud liikmesriikidele.
Brüssel, 10. veebruar 1995

Labels: 0
3
18
6